정조 9년
乙巳二月初六日午時。上御誠正閣。大臣備局有司堂上戶曹判書守禦使摠戎使曾經摠戎使校正堂郞。同爲入侍時。領議政徐命善。左議政洪樂性。行副司直鄭尙淳。行戶曹判書鄭一祥。行副司直徐有隣李柱國鄭時俊鄭昌順李昌運李敬懋徐有大。校正郞廳李家煥。左副承旨趙興鎭。假注書朴蓍壽。記事官金健修李崑秀。以次進伏訖。命善等進前曰。春寒尙峭。聖體。若何。上曰。一樣矣。命善曰。惠慶宮感候。今則。何如。上曰。一時微感。今已平復矣。命善曰。初十日陵幸。今旣完定。而道路尙多泥濘處云矣。上曰。昨日使宣傳官。看審橋梁。而今則泥路。不至難通云矣。卿等未及聞知耶。命善曰。未及聞知矣。上曰。都承旨上注書入侍。都承旨洪秀輔。假注書洪義浩進伏。上曰。廳注書則退去。可也。上曰。近來記注。殆不成樣。甚可悶也。且因日記考閱事。見金領府事爲注書時年條。則亦或有次對筵說之見漏者。非但今時爲然。其來之弊。亦云久矣。命善曰。此則非但注書之過也。亦是陪隷不善擧行之罪也。大體近日記注之任。比前太歇矣。上曰。擧條簡通之例。亦出於近年故。曾聞故相金在魯奏言。入侍筵說。皆令卽爲成出。每每啓下云云矣。此事豈可責之於今日記注者耶。筵說啓下之規。卿等中。有誰及見乎。昌順曰。臣等雖未目見。而筵說啓下之規。曾見於文蹟而知之矣。上曰。古之所謂善記注者。必皆詳錄上下之酬酢故。至有昆鷄二字之以諺翻謄者矣。今則不然。只或以文字之敷衍爲主。此亦非古例也。日前見先朝戊午年康陵幸行時筵說。則其時注書。卽金朝潤也。服色節次。亦多未詳者。而其中有曰擧手幾尺云云者。猶不失記言動之義矣。仍命戶判進前。上曰。康陵泰陵齋室。俱爲頹圮。不可入御云。皆當設幕次於齋室之外耶。兩處設次。豈不有弊乎。一祥曰。泰陵齋室。則果爲頹廢故。當設幕次。而康陵則已令修改。可以入御云矣。上曰。不但此也。兩陵之間。相距頗遠。殆過五里云。勿論卿等與侍衛諸臣。難於隨往。且與明弘陵。寧英陵有異。旣無改服節次。則百官陪從之際。必多掣肘之端。雖至供饋療飢等節。亦難適從。何以則爲好耶。且聞局內水道。亦多變遷云。而其時陵役監董。乃是訓將也。訓將今不登對。無以詳聞。卿等中。有誰看審形便者乎。時俊曰。臣於待罪畿伯時。奉審兩陵寢。相距之稍遠。果如聖敎矣。上曰。聞宣傳官之言。有陵官巡山之捷徑云。以權道而從此隨往。似無妨矣。供饋等節。亦所當念。皆以備待於康陵之意。自備局。預爲知委。好矣。命善等曰。謹當以此知委矣。上曰。今日雖以僧番錢釐正事。命卿等入侍。而此則姑置之。日昨銓曹事。豈成說乎。銓堂之引義。旣云過矣。而郞廳曺允大事。殊可怪也。命善曰。臣則以吏判。謂太巽軟矣。爲郞廳者。雖宜與聞於通淸。而至於初仕差出。則亞三堂。亦不能干涉。則郞廳尤無可論。伊日事。所當直請汰去之罰而已。判堂之反以此引義。豈非萬萬過當乎。上曰。果然矣。其日。固當請罪郞廳書入望筒。而不此之爲。徒欲自引者。果有巽軟之失矣。大體德相之逆。不幸出於先正之門。此予所以辛丑傳敎中。以朱子之於劉共甫。退溪之於趙穆家等事。有所引諭。而邊塞薄竄。果出於十分屈法之意矣。及夫仁京諸賊之凶謀逆節。盡露無餘。而猶使德相。一不加刑。使之自斃者。亦從末勘之末勘。一則爲先正也。二則爲先正也。予之此意。諸臣或可體諒。而若夫予之所以嚮仰於先正者。則不以德相之故。有所少減。益切憫惻之心而已。曺允大今日之事。予非曰出於黨論也。渠亦猝然當之。無所料量。以致如此。大體近日朝廷之不成規模故也。吏判未徹之疏。則以允大之作色爲言云。而允大之供。則又曰先正子孫。所當先用云云。以予觀之。都不滿一哂矣。予則以嚮仰先正之意。事關其子孫者。不得不用力救之。判堂事。亦可謂不善周旋。而曺允大則予果以爲非矣。然而今旣妥帖。又不必說去說來也。命善曰。吏判爲政。老鍊公平。乃如之人。何處得來。而曺允大之一事二事。較爭如是者。極爲怪駭矣。上曰。都政時相較。則因何事耶。命善曰。以臺通事相難。而吏判則欲先通白師謹。郞廳則以韓商新爲言。以致較挈云矣。上曰。勿論此事彼事。允大擧措。果多可駭矣。命善曰。通淸之爭詰。猶或可也。至於初仕。則不當干預矣。樂性曰。雖在初仕。若用不當之人。則郞廳之爭執。猶可說矣。而此則果如領相所奏矣。上曰。年前涵仁亭親政時。李魯春於初仕望筒。爭執不書故。予已怪之矣。判堂銓注。若不愜意。則爲郞廳者。他日居言地而彈駁則可也。如是干預。則果不可矣。命善曰。銓堂許遞。雖出於曲副之聖念。而吏判之以此決去就。則終涉太過矣。且以訓將言之。非但言病。以向來事。爲情勢不出云。動駕當前。凡事多可悶矣。上曰。此則尤過矣。在訓將。毫無情勢之可言。故相南九萬之爲都提調。申汝哲爲提調之時。有納賂行査之事。伊時事。曲在於都提擧。而猶且論罪請罷云。予則以爲。設令訓將。眞有簠簋不飾之失。爲中軍者。固不敢如是。趙圭鎭事。誠甚妄率矣。予之處分。亶出於尊朝體之意。朝議未知以爲如何也。命善曰。臣等莫不欽仰於處分之至當矣。上曰。金吾問目中。以無忌憚三字。歸諸圭鎭之罪者。已不成說。而訓將則以圭鎭口招中杜賂門三字。作爲引義之端云。然則以此兩箇文字。互爲對待。毋使更爲引嫌好矣。諸將臣。亦傳此意于訓將。可也。命善曰。訓鍊大將具善復。當此幸行迫頭之時。謂有情勢。一向引入。今日前摠戎使入侍。亦不進參。揆以事體。誠甚未安。從重推考。申飭行公。何如。上曰。依爲之。此則體統所關。各別嚴飭。無或更爲引義。仍卽牌招察任。可也。出擧條上曰。訓鍊大將具善復。從重推考。牌招察任。出榻敎上曰。近以春坊久勤人。有次次收用之意。而偶見臺侍案。則鄭彦郁。以辛酉登科。年過七十。而尙在納言。可謂沈屈矣。至於韓宗濟則乃是癸丑登科人也。遐土之人。沈滯可矜。韓光協則癸亥登科。曾經說書。似是有地處者。而尙不得陞品故。予欲收用。有所傳敎者。而未知韓光協之沈廢。緣何事端故。問於都承旨。則以爲光協爲尹蓍東所彈駁。因以沈滯。而未記其爲何事云故。予亦未詳。欲一問於卿等而決之。傳敎姑令勿爲頒布矣。此等事。禮判似當知之矣。昌順曰。臣亦未能的記矣。韓光協與故判書李成中。同被尹蓍東之彈駁。因致沈屈。而其後。亦或照擬於臺侍之望。亦出外爲梁山郡守矣。命善曰。韓光協果於伊時見彈。而故判書則伊後無礙。光協亦或照望云矣。樂性曰。臣則與光協有面分。而外而梁山。內而判事。亦皆曾經矣。上曰。然則此事。似非關係於隄防義理者。昨日傳敎。卽爲頒布。可也。雖以此事觀之。蓋於乙亥之間。無論罪之輕重。一倂盡枳故也。大抵傷害多人。最是可畏。昔宋臣范純仁開棘之戒。朱子則以爲非矣。而其在漳河謫行時。墮水沾衣。顧謂傍人曰。此亦章子厚所爲耶云云。此可見純仁寬裕之量矣。今日朝廷之上。皆以純仁之心爲心。則予將何慮之有哉。人之做事設心。不當乘快爲之。恒存不足之意。然後可無後弊故。宋太祖罷朝而有終日不樂之色。左右問其故則曰。吾早作乘快。誤決一事。是以不樂云。於此一言。可見其仁厚立國之本矣。近世人則只是沒知沒覺。亦不識其乘快之爲何事。規模不立。便同無骨子樣。此予頃日筵敎中。蹉失可爲之機云者也。玆豈非卿等之責耶。命善等曰。今承聖敎。莫非臣等不能對揚之罪矣。上曰。此卽予之統論世道也。卿等不必獨自引義也。義僧番錢事。覆奏好矣。命善曰。六道義僧之除番徵錢。寔出於先大王軫恤緇徒之盛德厚澤。而伊後三十年間。寺刹之盛衰頓異。平民之受弊反甚。今此釐減之命。實仰繼述之仁政。量宜給代。在所不已。臣等來會賓廳。與有司堂上前後守摠帥臣。略有所講確。先令各陳所見。臣亦繼此獻愚。以俟處分。何如。上曰。左相及諸臣。各陳所見。可也。左議政洪樂性曰。義僧番錢裁減後。給代之需。諸議皆以爲。添餉一條外。他無區劃之道云。事勢雖似不得不然。而軍餉添補。法意甚重。此則恐難輕易着手故。果不無趑趄之意矣。及聞禮判言。則誠有意見。下詢處之。何如。守禦使鄭尙淳曰。義僧番錢。實爲各道僧徒難支之弊。聖上特加軫恤。至有釐減之命。臣敢不仰體德意。少軫對揚之道。而叩計本廳支放。實無贏餘。給代之需。百爾思量。他無變通。只有守摠兩營間年添餉數。爲二千石。添餉法意。極爲嚴重。臣豈不知。而旣無從他辦出之道。則毋寧以此逐年劃給各千石於兩廳。且本廳添餉設施之初。本爲二千五百石。而庚午出鎭後。朝家移劃五百石於江都。今若還推此數。竝與摠廳分半條千石。逐年作錢。充給折半蕩減之。代以其所餘一千兩。換作大米二百五十石添補軍餉。則數雖不敷。猶勝於全廢矣。曾經摠戎使李敬懋曰。臣於己亥年間。待罪摠營。不過數旬。一營事務。未及詳察。今於僧弊釐改之論。不敢臆對矣。摠戎使李昌運曰。義僧番錢之法。寔出於先朝軫恤緇徒之盛德。今此釐減之命。實是繼述之仁政。臣不勝欽仰之至。近來寺刹。漸益凋殘。臣亦稔聞其弊。一有可捄之策。何敢不對揚。而北漢僧軍。亦無番錢之聊賴。則實有渙散之慮。不革僧番之前。省減無路。以臣廳言之。目下支放。不及半年。實無別般矯捄之道。大抵六道義僧。邑各有元定之額。移易不得故。昔之豐饒之寺。今爲殘弊。昔之殘弊之寺。今爲豐饒。今若以元定僧額。隨其寺刹之豐殘。量宜移定。則庶得均一。而猶不足爲蠲弊之道。臣意則守摠兩營。有兩西二千石添餉之法。軍餉體重。不敢容易論斷。而僧弊亦不可不念。番錢元數中。減四分一。而添餉條二千石。勿使兩營。間年受來。逐年各授一千石。五百石作錢。充彼所減之數五百石。依前添餉。則僧徒有減錢之惠。添餉無專失之歎。事係釐革。下詢大臣處之。何如。曾經摠戎使李柱國曰。義僧除番於緇徒。先大王深仁厚澤。可謂浹骨。行之之初。利而無害。法久弊生。今則至於懲民之境。此是守宰之不爲照檢而然也。有闕之代。一如簽軍丁之例。物故者。自本寺。卽爲充定。移去者。申飭刷還。殘破無僧之刹。論報監營。移送有裕之寺。則義僧有充額之道。番錢無難捧之患。惟在道臣守宰。撫摩安頓之方矣。僧徒難支之弊。不可不釐減。而當此經費不足。穀簿枵然之時。實無從他變通之道。臣意則番錢四分一蕩減。其代。守摠兩營有間年添餉條二千石。每年各給一千五百石。添餉五百石。以充減給之物。事甚便好矣。徐有大曰。今此義僧番錢之弊。誠爲目下難捄之端矣。當初以錢防番。實出先大王軫恤之德意。而徒緣營邑僧役之漸繁。勢難支堪。今至渙散之境。如天盛澤。將有莫保之歎。寧不痛恨。趁今矯捄。然後可除緇徒之痼弊。而生財旣無其路。臣意則就其兩營所納番錢一萬四千餘兩內。減去折半。而其所減省之數。以兩西小米量宜加劃。以補其不足之數。則在營門。元無所損。在僧徒。當爲大惠。而嚴飭各道。諸般僧役。另加蠲恤。尤合事宜矣。有司堂上鄭一祥曰。義僧除番之錢。爲弊轉甚。其害至及於民間。則事勢不可不及今矯捄。而釐減番錢之後。給代一款。實難變通。將臣及諸議。皆以爲添餉條中。推移充給爲宜云。無他區劃之道。則此亦恐似無妨矣。釐正堂上徐有隣曰。今此僧番錢蠲減之命。寔出於繼述除番之聖意。從此受困之緇徒。被侵之平民。皆可得以支保。而給代之需。以今經費。指處誠難。以守摠兩營添餉條。推移區劃之外。恐無他道矣。有司堂上趙時俊曰。臣於年前。待罪嶺藩時。疏陳義僧之弊。而近聞爲弊轉甚。至徵僧族云。其勢不得不通變矣。若其通變之道。不出於番錢之量減。而減代充給。則諸議皆以爲。守摠兩營添餉條二千石移施之外。無他區劃之物云。今以添餉條。給番錢之代。似無妨矣。釐正堂上鄭昌順曰。義僧番錢之弊。臣雖未詳弊源。姑取其番錢所捧冊子見之。則都數爲一萬四千兩。今若半減。則不過爲七千兩。以此七千兩。分之六道義僧所在各邑。取其元數。減其折半。則大邑不滿百餘兩。小邑或只五六兩。其餘諸邑。不過數十兩內外。零瑣甚矣。何足以煩廟堂之區劃。使各其邑守令。取其邑所在公下錢穀中。立本代給。年年相當。則大邑之百餘兩。小邑之五六兩。其所區處。不至甚難。的知利害。務爲經遠。亦勝於廟堂之遠地懸度。那移充給。且以事體言之。朝家旣知此弊。或折半或三分一。量度蠲減。恩出於上。外邑之從長變通。毋論某樣錢穀。蠲此補彼。對揚德意。責在於下。雖曰同出於國用。無異於彼此。而物各付物。集聚用長之義。似不如各令其邑。相當區處。出意見。報營門。自備局。成節目之爲永久無弊矣。命善曰。俄於賓廳。已聞禮判之言。而今承上敎。誠爲至當。若令各其營邑。區劃給代。則比諸添餉條取用。稍似便好。而其所措處之方。不可不一問於道臣。爲先以此。行關諸道。錢穀充補之道。平民代徵之數。使之往復於義僧所在邑守令。指一論啓後稟處。何如。上曰。依爲之。出擧條上曰。大抵此事。在先朝釐弊之時。可謂至矣盡矣。而法久生弊。轉輾沈痼。到今寺刹凋殘。僧徒貧窶之故。至有僧保名色。害及平民。則釐革之政。固不容少緩。而旣以折半蠲減。爲定論。則其所給代。不可不從長變通。而卿等之言。皆以添餉條爲言。此外。果無可爲之道耶。命善曰。臣等之議。果不出於添餉穀一款。而禮判獨有異議。其言似有意見矣。上曰。禮判之言。果好矣。與予意暗合。蓋以諸道中番錢最多處。不過三四千兩。其餘則爲一二千兩。或數百兩而已。目下外方之經費。雖曰艱乏。豈難辦得此數耶。故於日前。予有所酬酢於藥房提調矣。禮判之言。今又如此。實合予意。左相及諸臣之意。皆以爲然耶。樂性曰。臣於閤外。聞禮判言。果有意見。而禮判不欲異議仰奏云故。臣以爲不然。至以當爲發端。爲言矣。添餉穀給代事。終涉如何。此論儘有所見矣。一祥柱國等曰。如是區劃。似甚簡便矣。有隣曰。此論果好。而以錢穀間。某樣通變之意。自朝家。有所知委。然後外邑奉行。可以不眩矣。未知何以則爲好矣。上曰。果然矣。禮判之意。則欲使道臣守宰。各自區劃云耶。昌順曰。臣之所奏。非謂使守宰。自當也。守宰所用。如有不正名色。則自朝家。革之減之。可也。至於此事。若使守宰自當。則其在朝體。未免屑越之歎。自朝家。以某樣公穀中區處之意。分付。似好矣。上曰。然則當使加分云耶。命善曰。雖使加分而其數不夥。亦可以不失元穀矣。有隣曰。自朝家。要失二千石而已矣。上曰。雖在年豐之時。每多停捧之政。今此二千穀包。有何得失之可論耶。大抵此事。乃所以仰體先王德意。爲今日繼述之一事故故也。通變之策。固當靡不用極。今旣以折半蠲減。而自各其守宰。某樣區處之意。爲定矣。然而此事。非但爲僧弊而已。其害之延及於平民。不可不一番査問於各道。然後始可擧行矣。命善等曰。果如聖敎。使各該道。詳覈以奏。似好矣。上曰。嶺伯事。甚泄泄矣。其病勢。何如云耶。命善曰。臣雖不得親見。而聞其病勢。實難强赴。亦難莅藩云。而夫馬之許久留滯。亦極可悶矣。上曰。然則斯速變通。好矣。命善曰。嶺伯事可悶矣。再疏承批之後。不當一向稽謝故。頃以催促辭朝之意仰達矣。追聞其病勢。則果無强赴之望。雖使强赴。亦無以剸理劇務云。其在朝體。有難等待其差歇。慶尙監司李亨逵。今姑許遞。何如。上曰。依爲之。春巡幾至過時。夫馬留滯。亦甚可悶。嶺伯之代。今日政。各別擇差。待下批。仍令不多日內辭朝。可也。出擧條命善曰。嶺伯之代。何以爲之乎。上曰。藩任差代。卿等只當循公議薦剡。可也。予豈可干涉乎。命善曰。可合之人。臣則猝未思得故。前伯除拜時。亦因左相所薦而爲之矣。上曰。左相果知可堪之人。則奏薦。好矣。樂性曰。皆是同朝之人。領揆之所不知。臣豈獨知乎。命善曰。臣有前日所奏。禮判鄭昌順。實合是任。此外。更未思得可合之人矣。上曰。好矣。此外諸藩中。又有瓜滿處耶。東伯報瓜。當在何時。有隣曰。似在於九十月間矣。上曰。海伯瓜滿。亦在何間。今番兩南伯。則果皆準朔差代矣。北伯治績。何如云耶。命善曰。別無所聞。想必善爲而然矣。上曰。雖以兵判時觀之。此人可謂有福。不害爲一路福星矣。西伯出外。亦已久矣。此時政合還朝矣。命善曰。平安兵使李漢泰。除拜已久。使之明日辭朝。似好矣。上曰。平安兵使李漢泰。明日辭朝。未下直守令。亦令明日辭朝。出榻敎命善曰。南兵使則是別軍職也。似於陪從後辭朝矣。上曰。唯。命善曰。平安兵使李漢泰。有明日辭朝之命矣。慶尙左兵使李仁秀。以叔姪之竝居閫任。爲難安之端。請遞之狀。今方來到。其在私義。無怪如此。李仁秀慶尙左兵使之任。今姑改差。何如。上曰。依爲之。出擧條命善曰。義僧番錢。變通蠲減。才有成命矣。往復各道。酌量給代之節。不可無句管之人。行副司直徐有隣。禮曹判書鄭昌順。釐正堂上差下。使之擧行。何如。上曰。依爲之。出擧條上命書傳敎曰。政官牌招開政。命善曰。卽見原春監司徐鼎修報備局辭緣。則枚擧杆城高城通川歙谷等四邑所報。備陳民情遑汲之狀。仍以爲歙谷則饑口不過爲七八十名。隨其緩急。拮据賙賑。而來頭口數。如或夥多。則更爲馳報。至於杆城等三邑饑口。恰爲千餘。不可不及今設賑。而本營物力殘薄。實無措劃之道。昨年賑餘穀。賑廳會錄。二千七百餘石中。各穀限九百石。特爲劃給。則商量排給於三邑。而此與元賑有異。不必逐朔修啓。畢賑後。修成冊。報備局云矣。嶺東四邑。昨年又未免失稔。賙救之政。不可不及時經紀。歙谷則雖不足致煩朝家之區劃。至於三邑饑口之多。殆過千數。營邑事力。實難措處。昨年賑餘各穀。旣有數千包會錄者。依狀請。限九百石劃給。令道臣。商量分排。從便設施。俾無捐瘠顚連之患。畢賑後。成冊修報事。亦依所請施行之意。分付。何如。上曰。依爲之。出擧條上曰。此三邑則昨年無停退之事耶。有隣曰。昨年同入於停退中。朝家蠲恤。至矣盡矣。上曰。昨年雖云停退。而公私積債。今又竝督。則反有豐年不如凶年之歎矣。此等處。不可不尤加軫念也。樂性曰。臣等之意。則以民情之難副其望。爲慮矣。上曰。兵使通望而未經者。爲幾人耶。命善曰。久勤則許任。而白師誾亦未經兵閫。可合於見窠矣。上曰。予於藩閫差除。不欲干涉。而白師誾果純塾可用矣。然師誾之爲水使屬耳。數遞可悶。師誾之代。誰可爲之耶。命善曰。鄭觀采似可合矣。上曰。孫克福爲人頗嘉。觀於今番摘奸事。亦甚勤幹矣。命善曰。克福爲人。果非常矣。上曰。孫克福。以宣傳官相換。而與洪龍運相換事。分付兵曹。好矣。仍命書傳敎曰。備邊郞孫克福。宣傳官中相換。出榻敎又以寶劍望筒。命書傳敎曰。未肅拜人及以別軍職進去人。竝許遞。前望單子入之。命善曰。今番幸行時。藥房分提調。依例差出之意。分付該曹。何如。上曰。今番。則與經宿時有異。以守宮大將兼察。可也。出擧條昌順曰。頃以能麽兒郞廳變通事。有與大臣往復停當。入於通編之敎矣。奉朝賀金致仁。則以爲天文學兼敎授。本是中庶之窠。今以兼敎授一窠及能麽兒一窠。屬之庶類。則似爲便好。判府事李福源則以爲。史庫參奉。耆老所守直官。香室忠衛。三窠屬之庶類。似好矣。領府事金尙喆。判府事金熤病不能往復。領左相則方入侍。下詢好矣。上曰。領左相之意。以爲如何。命善曰。能麽兒郞廳之屬於武弁者。卽臣之所建白變通者。而追聞武弁輩。不以得失爲關。事勢然矣。今使之復舊還本。似好矣。樂性曰。臣意亦與領相。無異矣。上曰。諸將臣之意。何如。今若奪此與彼。能無抑鬱之歎乎。昌運有大等曰。抑鬱與否。雖未可料。而此窠在武弁輩。或有不願者云矣。樂性曰。臣竊有心常矜念。每欲一陳者。今因言端。敢此仰達矣。仕路正雜之分。界限甚明。而中庶之爲小科參奉者。則殆一斥不復。反不如引儀學官之累次甄復於贊儀製述官之窠。此皆由於本無元定窠故耳。且其許多人中。豈無才能之可堪百執事者。而一番失官。終身坎壈。不但爲有足感傷。亦豈聖世無一物不獲所之道乎。若取典獄禮賓中。主簿一窠。定爲參奉。出身甄復之窠。如引儀之於贊儀。學官之於製述官之例。則庶可爲疏通慰悅之道矣。上曰。卿之所奏。儘有意見。如是變通固好。而初仕歧之屬之禮賓典獄。已有爲人擇官之嫌。及其出六之後。又以此二司主簿。作爲渠輩究竟之窠。則如藥院廚院等參上諸職。將不得通融差擬。予意則以爲。不必指窠酌定。然近來事。須有界限。可以把持。俄已詳諭於卿等。卿退與諸大臣往復。後日入侍稟處。大抵庶類疏通。卽一急務。丁酉節目之後。兩銓注擬。迄無一人對揚者。朝家之失信大矣。端本之政。無出於修明成式。苟然則昔所未霑之官。皆可次第推遷。導和疏鬱。莫有大於是擧。適因言端。復此申申。以此意。出擧條。另飭銓曹。着意遵行。如是申飭。效又蔑如。兩銓之臣。豈逭不職之罪也。出擧條命善曰。僉議如此。能麽兒二窠。則復舊還屬之外。無他道矣。上曰。然則宣薦之失此二窠。雖涉可矜。以內禁衛中。一窠加出出六一窠則。似好矣。且以內禁衛事言之。非但前禁將而已。近聞御將。亦力主當罷之論云。未知卿等。果無爲子弟圖免之嫌乎。柱國曰。臣則當初設立時。旣參聞。則今無異議。而特以法久弊生之故。每謂不可無一番變通云。而其不可永罷則決矣。上曰。故將張志恒建白創制之時。卿果相議爲之。則今何可遽然請罷。以致銷刻之嫌耶。前禁將所謂前銜之還付禁軍。事甚可矜云者。抑或爲然。而禁軍之制。予以爲。終不可還罷矣。敬懋曰。臣等之意。亦非爲永罷也。所謂禁軍。唯知六朔之當遷故。皆將無親上死長之心。必無實效故也。上曰。今日訓將不登筵。此事則後日稟處。可也。有隣曰。今番京船作隊之後。擧行條件。已爲頒下。而各邑浮價。多寡不一故。傡以每石一斗。定式行會矣。卽聞兩湖沿邑稅穀。開倉已久。幾盡捧置云。加徵還給之際。不無中官消融之弊。今年則姑令依前擧行。自明年爲始。依節目施行。何如。上曰。二堂上之意。何如。趙時俊曰。臣意與一堂上。別無異同矣。上曰。依爲之。雖升合之米。今若增斂。則豈不重難乎。此一款。更加爛商。可也。出擧條命備堂先退。仍命書傳敎曰。近因丙申以前宮官之時在堂下抄出事。取考官案。鄭彦郁名字。尙在納言望。以科則四十五年。以年則七十三歲。雖未知何狀。而官至納言。地閥亦足可稱。訖今沈屈。殊非振淹之意。申飭銓曹。陞品調用。因此又聞之前持平韓光協。前掌令韓宗濟。登科或爲五十三年。或爲四十三年。年皆近八十。此二人之沈屈。不下於彦郁。一體申飭。陞敍調用。又命書傳敎曰。嶺伯差出。不可踰日。旣問大臣。予意亦然。昨遞今仍。不至無所據。吏曹堂上遞差人員。竝仍任前職。仍命退。諸臣以次退出。